KIRJALLINEN KYSYMYS P-1837/00 esittäjä(t): Monica Frassoni (Verts/ALE) komissiolle. Maanalaisen rakentaminen Bresciassa Italiassa.



Virallinen lehti nro 089 E , 20/03/2001 s. 0093 - 0094



KIRJALLINEN KYSYMYS P-1837/00 esittäjä(t): Monica Frassoni (Verts/ALE) komissiolle (31. toukokuuta 2000) Aihe: Maanalaisen rakentaminen Bresciassa Italiassa Vastaukseksi esittämääni Brescian maanalaista koskevaan kysymykseen E-2176/99(1) komissio vahvisti, että 3. maaliskuuta 1997 ympäristövaikutusten arvioinnista annetun direktiivin 97/11/EY(2) perusteella kyseiseen hankkeeseen pitäisi soveltaa arviointimenettelyä (screening), jotta voitaisiin päättää, tulisiko hankkeelle tehdä ympäristövaikutusten arviointi (YVA). Tietääksemme tällaista arviointimenettelyä, josta on säädetty Italiassa 12. huhtikuuta 1996 annetun asetuksen 10 artiklassa, ei kuitenkaan ole suoritettu. Tällä välin Brescian kunnallispalveluvirasto on avannut tarjouskilpailun, jonka viimeinen tarjousten jättöpäivä on 31. toukokuuta 2000. Euroopan yhteisöjen virallisessa lehdessä(3) julkaistussa tarjouspyynnössä ei aseteta ehdoksi eikä vaadita hankkeen ympäristövaikutusten arvioinnin suorittamista. Maaliskuun 31. päivänä 2000 allekirjoitettiin Lombardian maakunnan ja Brescian provinssin ja kaupungin välinen yhteisymmärryspöytäkirja, jossa maakunta sitoutuu rahoittamaan osan maanalaisen rakentamisesta 165 miljardiin liiraan asti. Tämä merkitsee, että Lombardian maakunta, joka itse on vastuussa siitä, että hankkeelle tehdään ympäristövaikutusten arviointi (YVA), ilmoittaa olevansa valmis rahoittamaan osittain rakennushanketta ennen kuin arviointimenettely (screening) on suoritettu. Mihin toimenpiteisiin komissio aikoo ryhtyä, jotta Brescian maanalaisen rakennushankkeen arviointimenettely (screening) tulisi tehtyä? Miten on mahdollista, että Euroopan yhteisöjen virallisessa lehdessä julkaistaan ilmoitus sellaisen rakennushankkeen toteuttamisesta, jolle pitäisi komission mukaan tehdä ympäristövaikutusten arviointi (YVA), kun kyseistä arviointia ei ole koskaan tehty? (1) EYVL C 280 E, 3.10.2000, s. 15. (2) EYVL L 73, 14.3.1997, s. 5. (3) EYVL S 78, 20.4.2000. Margot Wallströmin komission puolesta antama vastaus (4. heinäkuuta 2000) Italian viranomaiset ovat ilmoittaneet, että parlamentin jäsenen mainitsemalle hankkeelle myönnetään rakennuslupa vasta, kun on suoritettu procedura di verifica di assoggettabilità a Valutazione di Impatto Ambientale (arviointi), kuten on edellytetty säädöksessä DPR 12 aprile 1996 Atto di indirizzo e coordinamento per l'attuazione dell'articolo 40 comma 1 della legge 22 febbraio 1994, n. 146, concernente disposizioni in materia di valutazione di impatto ambientale, jolla on saatettu osaksi kansallista lainsäädäntöä tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY(1) liite II, sekä Lombardian maakunnan säädöksessä legge regionale 7 dicembre 1999, No 472, jolla pannaan täytäntöön DPR 12 aprile 1996. Lombardian maakunnan viranomaiset ovat jo ilmoittaneet Brescian kunnalle, että hankkeeseen on sovellettava arviointimenettelyä, jotta voitaisiin päättää, tulisiko hankkeelle tehdä ympäristövaikutusten arviointi. Edellä mainitun perusteella ei voida todeta, että yhteisön lainsäädäntöä olisi rikottu. (1) EYVL L 175, 5.7.1985.